সংগঠনটোৱে উল্লেখ কৰা মতে, উচ্চ সঞ্চালক অজন্তা কাকতি গগৈৰ সৈতে হোৱা আলোচনাকালত স্নাতক পৰ্যায়ত প্ৰথম আৰু তৃতীয় ষাণ্মাসিকত তথা স্নাতকোত্তৰ পৰ্যায়ত প্ৰথম ষাণ্মাসিকত ১লাখ টকা আয়ৰ নিম্ন পৰিয়ালৰ ছাত্ৰ-ছাত্ৰীক বিনামূলীয়া নামভৰ্তি কৰাৰ সুবিধা প্ৰদান কৰা হৈছিল যদিও স্নাতকৰ পঞ্চম ষাণ্মাসিক আৰু স্নাতকোত্তৰৰ তৃতীয় ষাণ্মাসিকৰ এনে ছাত্ৰ-ছাত্ৰীক ইয়াৰ আওতালৈ অনা হোৱা নাছিল। এই অদূৰদৰ্শিতাৰ ফলত মহাবিদ্যালয়সমূহত এক বিভ্ৰান্তি সৃষ্টি হৈছে।
কিছুদিনৰ ভিতৰতেই অনুমোদন লাভ কৰি বিনামূলীয়া নামভৰ্তি প্ৰদান কৰিবলৈ সকলো মহাবিদ্যালয়লৈ এই সম্পৰ্কত জাননী প্ৰেৰণ কৰা হ'ব বুলি আশ্বাস প্ৰদান কৰে সঞ্চালকে। সঞ্চালকে ইতিমধ্যে নামভৰ্তি হৈ যোৱা মহাবিদ্যালয়ত মাচুল ছাত্ৰ-ছাত্ৰীক ঘূৰাই দিয়া হ'ব বুলি প্ৰতিনিধি দলটোক অৱগত কৰাত এছএফআয়ে এই সিদ্ধান্তক আদৰণি জনায়। এছ এফ আইয়ে উচ্চ শিক্ষা লাভ কৰিব বিচৰা সকলো ছাত্ৰ-ছাত্ৰীক সুযোগ প্ৰদান কৰাৰ বাবে দাবী জনায়। এছ এফ আইৰ দলটোৱে আৰ টি আই যোগে গুৱাহাটীৰ ১১খন মহাবিদ্যালয়ত থকা ২৪৯ খালি শিক্ষকপদ সম্পৰ্কত লাভ কৰা তথ্যলৈ দৃষ্টিগোচৰ কৰি ৰাজ্যখনৰ খালি হৈ থকা শিক্ষকৰ পদ পুৰণ আৰু স্থায়ী শিক্ষক নিযুক্তিৰ দাবী উত্থাপন কৰে। ষাণ্মাসিক ব্যৱস্থা সঠিকভাবে চলাই নিবলৈ এনে পদক্ষেপ অপৰিহাৰ্য বুলিও কয়।
